CELEX: 52013XG0305(01)
Language: sl
Date: 2013-03-05 00:00:00
Title: Sklepi Sveta o naložbah v izobraževanje in usposabljanje – odziv na sklepe Sveta o ponovnem razmisleku o izobraževanju: naložbe v spretnosti za boljše socialno-ekonomske rezultate in letnem pregledu rasti za leto 2013

5.3.2013   
            
            
               SL
            
            
               Uradni list Evropske unije
            
            
               C 64/5
            
         Sklepi Sveta o naložbah v izobraževanje in usposabljanje – odziv na sklepe Sveta o ponovnem razmisleku o izobraževanju: naložbe v spretnosti za boljše socialno-ekonomske rezultate in letnem pregledu rasti za leto 2013
   2013/C 64/06
   SVET EVROPSKE UNIJE –
   GLEDE NA:
   
               1.
            
            
               člena 165 in 166 Pogodbe o delovanju Evropske unije;
            
         
               2.
            
            
               strategijo Evropa 2020 in zlasti letna pregleda rasti za leti 2012 in 2013 ter priporočila za posamezne države članice za leto 2012;
            
         
               3.
            
            
               sklepe Sveta z dne 12. maja 2009 o strateškem okviru za evropsko sodelovanje v izobraževanju in usposabljanju („ET 2020“) (1) za obdobje do leta 2020, katerega glavni cilj je podpora nadaljnjemu razvoju sistemov izobraževanja in usposabljanja v državah članicah, ki naj bi zagotovili osebni, socialni in poklicni razvoj vseh državljanov ter trajnostno gospodarsko blaginjo in zaposljivost ob spodbujanju demokratičnih vrednot, socialne kohezije, ustvarjalnosti in inovativnosti, aktivnega državljanstva in medkulturnega dialoga;
            
         
               4.
            
            
               skupno poročilo Sveta in Komisije iz februarja 2012 o izvajanju strateškega okvira „ET 2020“ (2), ki določa korake za začetek procesa „ET 2020“ v podporo ciljem strategije Evropa 2020 za rast in delovna mesta ter opredeljuje več prednostnih področij evropskega sodelovanja v izobraževanju in usposabljanju za obdobje 2012–2014;
            
         
               5.
            
            
               še vedno perečo ekonomsko krizo, saj bo po zadnjih napovedih Komisije okrevanje gospodarstva počasnejše od pričakovanj, stopnja brezposelnosti pa naj bi v letu 2013 (3) dosegla vrh pri skoraj 11 %, pri čemer naj bi se brezposelnost nizko kvalificiranih delavcev povišala za 60 % (4);
            
         
               6.
            
            
               potrebo po zajezitvi povišanja stopnje brezposelnosti mladih v Evropi, ki zdaj v povprečju znaša skoraj 23 %, v več državah članicah pa presega 50 % (5);
            
         
               7.
            
            
               vse številnejše dokaze, da iskalci zaposlitve niso usposobljeni v skladu s potrebami trga dela, saj je trenutno nezasedenih več kot dva milijona prostih delovnih mest po vsej Evropi (6);
            
         
               8.
            
            
               potrebo, da se ob omejenih javnih financah zgradijo temelji za prihodnjo rast in konkurenčnost, in sicer z bolj učinkovitimi naložbami v sisteme izobraževanja in usposabljanja, ter nesporne socialne in gospodarske koristi tovrstnih naložb;
            
         
               9.
            
            
               sklepe Sveta z dne 26. novembra 2012 o izobraževanju in usposabljanju v okviru strategije Evropa 2020 – Prispevek izobraževanja in usposabljanja k oživitvi in rasti gospodarstva ter delovnim mestom (7), v katerih je Svet potrdil, da bi sektor izobraževanja in usposabljanja, tudi na ministrski ravni, moral igrati vidnejšo vlogo tako pri določanju skupnih pristopov in ciljev v zvezi z izobraževanjem in usposabljanjem kot pri izvajanju vidikov izobraževanja in usposabljanja v okviru evropskega semestra strategije Evropa 2020;
            
         
               10.
            
            
               sklepe Evropskega sveta z dne 13. in 14. decembra 2012 (8), v katerih je Evropski svet:
               
                           —
                        
                        
                           Svet, države članice in Komisijo pozval, naj zagotovijo hitro nadaljnje ukrepanje po sporočilu Komisije o ponovnem razmisleku o izobraževanju
                               (9),
                        
                     
                           —
                        
                        
                           pozdravil napredek, dosežen pri dogovarjanju o celovitem pristopu EU k zaposlovanju mladih, ter Svet pozval, naj preuči predloge svežnja za zaposlovanje mladih,
                        
                     
                           —
                        
                        
                           izpostavil, da je treba izvajati diferencirane, v rast usmerjene in trdne proračunske politike ter uravnotežiti potrebe po produktivnih javnih naložbah in cilje na področju fiskalne discipline;
                        
                     
         
               11.
            
            
               vzpostavitev povezave – s pridržkom, da pogajanja o večletnem finančnem okviru še niso končana – med izbiro naložbenih prednosti in ukrepov za prihodnje programsko obdobje strukturnih skladov 2014–2020 ter izzivi politike, izpostavljenimi v priporočilih za posamezne države in nacionalnih programih reform držav članic –
            
         POZDRAVLJA
   
               1.
            
            
               osrednjo vlogo, ki je bila v letnem pregledu rasti za leto 2013 podeljena izobraževanju in usposabljanju kot ključnima spodbujevalcema rasti in konkurenčnosti, vključno z omembo ključne vloge naložb v človeški kapital, katerih cilj so odprava in preprečevanje brezposelnosti ter zagon gospodarskega okrevanja s čim več delovnimi mesti;
            
         
               2.
            
            
               letni pregled rasti za leto 2013 in njegovo stališče glede diferencirane proračunske konsolidacije, ki države članice poziva, naj ohranijo prihodnji potencial rasti tako, da prednost namenijo naložbam v izobraževanje in usposabljanje ter jih, kjer je to mogoče, okrepijo;
            
         
               3.
            
            
               poziv iz letnega pregleda rasti za leto 2013 k izvedbi reform za povečanje učinkovitosti sistemov izobraževanja in usposabljanja, za izboljšanje skupnih ravni spretnosti in za tesnejše povezovanje sfer dela in izobraževanja, pri čemer je poudarjeno, da ni enotne rešitve za vse primere in da bo za rezultate nekaterih reform potrebnega znatno več časa;
            
         
               4.
            
            
               pomen spretnosti, izobraževanja, usposabljanja in vseživljenjskega učenja za izboljšanje zaposljivosti ter zlasti odprave in preprečevanja brezposelnosti mladih z obravnavo njenih temeljnih vzrokov, med katerimi so mnogi preučeni v nedavnem sporočilu Komisije Evropskemu parlamentu, Svetu, Evropskemu ekonomsko-socialnemu odboru in Odboru regij z dne 20. novembra 2012 z naslovom Ponovni razmislek o izobraževanju: naložbe v spretnosti za boljše socialno-ekonomske rezultate;
            
         POZIVA DRŽAVE ČLANICE, NAJ UPOŠTEVAJO NAČELO SUBSIDIARNOSTI IN:
   
               1.
            
            
               zagotovijo, da se ohranijo družbeni vidiki izobraževanja in usposabljanja ter omogočijo enake možnosti dostopa do kakovostnega izobraževanja, tako da bodo lahko sistemi izobraževanja in usposabljanja še naprej prispevali k zagotavljanju socialne kohezije, trajnostnega razvoja, aktivnega državljanstva in osebnega razvoja v evropskih družbah;
            
         
               2.
            
            
               okrepijo vlogo izobraževanja in usposabljanja v strategiji Evropa 2020, ob čemer naj upoštevajo sporočilo o ponovnem razmisleku o izobraževanju ter vidike v zvezi z izobraževanjem in usposabljanjem v letnih pregledih rasti ter priporočilih za posamezne države, ob čemer naj se – v skladu s prednostnimi nalogami na nacionalni ravni ter tistimi iz procesa evropskega sodelovanja v izobraževanju in usposabljanju – posvetijo naslednjim področjem:
               
                           (a)
                        
                        
                           izboljšanju uspešnosti sistemov izobraževanja in usposabljanja ter skupnih ravni spretnosti in kompetenc, denimo s tesnejšim povezovanjem sfer dela in izobraževanja, ter prek zagotavljanja učinkovite komunikacije in trdnih partnerstev med ustreznimi področji politike, podpodročjema izobraževanja in usposabljanja, socialnimi partnerji ter različnimi ravnmi upravljanja;
                        
                     
                           (b)
                        
                        
                           spodbujanju odličnosti pri poklicnem izobraževanju in usposabljanju v sodelovanju s socialnimi partnerji, denimo z razvojem sistemov poklicnega izobraževanja in usposabljanja, ki zagotavljajo kakovost ter imajo velik delež s prakso podprtega učenja, ter s preučitvijo možnosti za uvedbo postsekundarnih ali terciarnih kvalifikacij kratkega cikla, ki bodo v skladu z evropskim okvirom kvalifikacij ali povezane s prvim ciklom v okviru bolonjskega procesa, in usmerjene na področja morebitne rasti ali področja, na katerih primanjkuje določenih spretnosti, pa tudi z uskladitvijo politik poklicnega izobraževanja in usposabljanja z nacionalnimi, regionalnimi ali lokalnimi strategijami za gospodarski razvoj;
                        
                     
                           (c)
                        
                        
                           izboljšanju uspešnosti mladih z visokim tveganjem za osip in nizkim osnovnim znanjem, skladno z okvirom iz priporočila Sveta (10) iz leta 2011, denimo prek zgodnjega odkrivanja učencev s slabimi rezultati pri osnovnem znanju na vseh ravneh izobraževanja, z zagotavljanjem individualne podpore – ob hkratnem potrjevanju znanja, spretnosti in kompetenc, pridobljenih z neformalnim in priložnostnim učenjem ter v neformalnih okvirih – in odpravljanjem razlogov za slabe rezultate ob pomoči visokokakovostne in dostopne predšolske vzgoje;
                        
                     
                           (d)
                        
                        
                           zmanjšanju števila nizkokvalificiranih odraslih, npr. z okrepitvijo spodbud za usposabljanje odraslih, zagotavljanjem informacij o dostopu do storitev vseživljenjskega učenja, kot so informacije o potrjevanju neformalnega in priložnostnega učenja (11) ter poklicno svetovanje, ter nudenjem prilagojenih možnosti učenja za posameznike;
                        
                     
                           (e)
                        
                        
                           uvedbi ukrepov za razvoj medpredmetnih spretnosti in kompetenc, kot so navedene v priporočilu o ključnih kompetencah za vseživljenjsko učenje (12), od zgodnjega izobraževanja do visokošolskega izobraževanja, in sicer z uporabo inovativnih pedagoških pristopov, ki v središče postavljajo študenta oz. učenca;
                        
                     
                           (f)
                        
                        
                           pregledu in krepitvi strokovnega profila učiteljskih poklicev (vključno z učitelji, vodstvenimi delavci in izobraževalci učiteljev) v sodelovanju z ustreznimi zainteresiranimi stranmi, denimo z zagotavljanjem učinkovitega začetnega izobraževanja učiteljev in z vzpostavitvijo usklajenih in ustrezno financiranih sistemov za zaposlovanje, izbiro in začetno izobraževanje učiteljev, podpore na začetku poklicne poti ter nadaljnjega strokovnega razvoja učiteljskega osebja na podlagi kompetenc;
                        
                     
                           (g)
                        
                        
                           optimalni uporabi IKT pri učenju in dostopu do visokokakovostnih odprtih virov izobraževanja (OVI), denimo s podpiranjem učenja in ocenjevanja z IKT, večjo preglednostjo pravic in obveznosti uporabnikov ter oblikovalcev digitalnih vsebin ter s podpiranjem ustanov za izobraževanje in usposabljanje pri prilagoditvi na OVI, zlasti glede zagotavljanja kakovosti in spremljanja;
                        
                     
                           (h)
                        
                        
                           prednostnemu obravnavanju naložb v izobraževanje in usposabljanje ter – kjer je to mogoče – njihovi krepitvi, ob prizadevanjih za izboljšanje učinkovitosti takšnih naložb in za spodbujanje nacionalne razprave o trajnostnih in uravnoteženih mehanizmih financiranja, pri kateri sodelujejo številne zainteresirane strani;
                        
                     
         SOGLAŠA, DA
   bi morali predstavniki držav članic, ki se sestajajo v okviru Sveta za izobraževanje, mladino, kulturo in šport – in ustrezna pripravljalna telesa, kjer je to ustrezno – za namen večje vključenosti v izvajanje evropskega semestra ob soglasju zadevnih držav članic preučiti napredek, ki so ga države članice dosegle kot odziv na izzive, opredeljene v poročilih za posamezne države na področju izobraževanja in usposabljanja (13). V skladu s časovnim načrtom evropskega semestra, ki ga je pripravilo predsedstvo, lahko Odbor za izobraževanje tudi pomaga ustreznim odborom, npr. Odboru za zaposlovanje, če je to ustrezno, zlasti v zvezi s preučitvijo osnutkov priporočil za posamezno državo na področju izobraževanja in usposabljanja;
   SE SEZNANJA Z NAMERO KOMISIJE, DA:
   
               1.
            
            
               ob spoštovanju načela subsidiarnosti in nacionalnih pristojnosti za izobraževanje in usposabljanje ter avtonomije institucij ponudnic izobraževanja podpre prizadevanja držav članic za izboljšanje sistemov izobraževanja in usposabljanja, ob čemer te uporabljajo vse programe in finančna sredstva EU na področju izobraževanja in usposabljanja, ter z nadgradnjo baze podatkov, natančno analizo stroškovne učinkovitosti ter večjo preglednostjo, vključno z:
               
                           (a)
                        
                        
                           izboljšanjem svojega znanja o posamezni državi in o podpori tej državi ter svoje sposobnosti analiziranja;
                        
                     
                           (b)
                        
                        
                           strukturiranimi stiki z državami članicami, vključno z dvostranskimi srečanji ob ključnih trenutkih med pripravljalno fazo, vse do takrat, ko Komisija sprejme osnutek priporočil za posamezne države;
                        
                     
                           (c)
                        
                        
                           zagotovitvijo tesnejšega usklajevanja dejavnosti, ki jih izvajajo delovne skupine za odprto metodo koordinacije (14), ustanovljene v okviru evropskega sodelovanja v izobraževanju in usposabljanju, ter tega, da se vse take skupine posvetijo ključnim izzivom politike, kot so bili opredeljeni v navedenem okviru, strategiji Evropa 2020 in evropskem semestru;
                        
                     
                           (d)
                        
                        
                           preučitvijo možnosti podpore državam članicam, če za to zaprosijo, pri povabilih k medsebojni poglobljeni razpravi o določenih vprašanjih v njihovi državi, ob uporabi ustreznih finančnih instrumentov, tudi s podporo udeležbe mednarodno priznanih strokovnjakov;
                        
                     
                           (e)
                        
                        
                           preučitvijo – v sodelovanju z državami članicami – povratnih informacij o uspešnosti uvedbe novega pregleda izobraževanja in usposabljanja ter foruma za izobraževanje in usposabljanje, pa tudi s predložitvijo predlogov, ki bi v evropskem semestru zagotovili dodano vrednost zaradi uporabe teh novih orodij;
                        
                     
                           (f)
                        
                        
                           preučitvijo možnosti nadaljnjega metodološkega dela ob sodelovanju držav članic glede zbiranja ustreznih podatkov, da bi podprli obstoječi predlog (15) za morebitno merilo, ki naj bi ga Svet sprejel na področju jezikovnih kompetenc;
                        
                     
         
               2.
            
            
               podpre pobude, kot je predlagana koalicija za vajeništvo na ravni EU, namenjene izboljšanju učenja ob delu, ki vključujejo stalna partnerstva med sferama izobraževanja in zaposlovanja, zlasti pa socialne partnerje, podjetja in ponudnike poklicnega izobraževanja in usposabljanja, kar je v skladu s københavnskim procesom;
            
         
               3.
            
            
               s socialnimi partnerji na ravni EU razišče možnosti za izboljšano raven in kakovost zagotavljanja izobraževanja in usposabljanja za odrasle, da se delovna sila usposobi in preusposobi;
            
         
               4.
            
            
               v tesnem sodelovanju z državami članicami in ustreznimi zainteresiranimi stranmi oceni učinek morebitnega oblikovanja evropskega prostora spretnosti in kvalifikacij za spodbujanje večje konvergence med različnimi instrumenti za preglednost in priznavanje v EU in na nacionalni ravni, da se zagotovi enostavno čezmejno priznavanje spretnosti in kvalifikacij;
            
         
               5.
            
            
               v sodelovanju z vsemi pobudami držav članic na tem področju sproži novo pobudo o „odpiranju izobraževanja“, s katero se bo analiziral učinek zagotavljanja podpore EU za izboljšanje dostopa in uporabe odprtih virov izobraževanja in IKT;
            
         
               6.
            
            
               uvede ukrepe za spodbujanje podjetniškega izobraževanja, zlasti politične smernice, in okvir za spodbujanje podjetniškega izobraževanja na institucionalni ravni;
            
         
               7.
            
            
               analizira učinkovitost javne porabe za izobraževanje in usposabljanje ter na ravni EU načne razpravo z zadevnimi zainteresiranimi stranmi o prednostih naložb v različne sektorje izobraževanja in usposabljanja;
            
         DRŽAVE ČLANICE IN KOMISIJO POZIVA, NAJ
   
               1.
            
            
               tesneje povežejo ključne strateške izzive politik, opredeljene med evropskim semestrom, in dejavnosti v okviru odprte metode koordinacije ter – kadar so zaprošene – razvijejo okvir za posamezne države, da bi se lahko zagotovila pomoč tako posamezni državi članici kot skupini držav članic pri nadaljnjem ukrepanju po priporočilih za posamezne države;
            
         
               2.
            
            
               v celoti izkoristijo možnost sodelovanja in medsebojnega učenja, vzpostavljeno v okviru odprte metode koordinacije, in sicer z izboljšanimi delovnimi metodami, vključno – in če je ustrezno – z:
               
                           (a)
                        
                        
                           boljšim dopolnjevanjem dejavnosti in preprečevanjem podvajanja, pri čemer naj se v ta namen bolje izkoristi zastopanost držav članic EU v drugih mednarodnih organizacijah, kot so Organizacija za gospodarsko sodelovanje in razvoj (16), Unesco in Svet Evrope;
                        
                     
                           (b)
                        
                        
                           strukturami in postopki za povečanje učinkovitosti, uspešnosti in odgovornosti držav članic v procesu odprte metode koordinacije, npr. na ravni generalnih direktorjev in snovalcev politike na pomembnih položajih;
                        
                     
                           (c)
                        
                        
                           strukturiranim procesom medsebojnega pregleda, ki bo osredotočen na izvajanje priporočil za posamezne države ter nadgrajeval izkušnje, pridobljene med pilotnim medsebojnim pregledom septembra 2012;
                        
                     
                           (d)
                        
                        
                           rednim poročanjem vseh delovnih skupin Odboru za izobraževanje in/ali drugim ustreznim skupinam ter predstavitvijo ključnih ugotovitev politike Svetu v obliki standardnega dokumenta;
                        
                     
                           (e)
                        
                        
                           redno komunikacijo zlasti med Odborom za izobraževanje in vsemi tematskimi delovnimi skupinami, da se zagotovi polno obveščanje delovnih skupin o okviru, v katerem delujejo, in vseh dejavnostih, pomembnih za področje njihovega delovanja;
                        
                     
                           (f)
                        
                        
                           jasnimi nalogami in standardnimi postopki delovanja (npr. mandat, cilji, zahteve v zvezi s članstvom in klavzula ponovnega pregleda) za vse tematske delovne skupine, vključno z zagotovitvijo, da se izkoristi potencial IKT, na primer s srečanji na daljavo;
                        
                     
                           (g)
                        
                        
                           ureditvijo strukturiranega razširjanja, ki vključuje tako okvir za EU kot države članice in se določi pred objavo rezultatov delovne skupine, vključno z večjezično objavo povzetkov ugotovitev delovnih skupin;
                        
                     
         
               3.
            
            
               spodbujajo konstruktivno nadaljnje ukrepanje po priporočilih za posamezne države in v ta namen z ustreznimi političnimi odbori (npr. Odborom za ekonomsko politiko in Odborom za zaposlovanje) redno izmenjujejo rezultate navedenih mehanizmov sodelovanja v okviru odprte metode koordinacije.
            
         
      (1)  UL C 119, 28.5.2009, str. 2.
   
      (2)  UL C 70, 8.3.2012, str. 9.
   
      (3)  Jesenska gospodarska napoved Evropske komisije (november 2012).
   
      (4)  Statistični podatki Eurostata o brezposelnosti (november 2012).
   
      (5)  Za zaposlovanje mladih – COM(2012) 727 final, 5. december 2012.
   
      (6)  Evropski sistem za spremljanje ponudbe delovnih mest, 7. december 2012.
   
      (7)  UL C 393, 19.12.2012, str. 5.
   
      (8)  Dok. EUCO 205/12.
   
      (9)  14871/12 + ADD 1–8.
   
      (10)  Priporočilo Sveta o politikah za preprečevanje zgodnjega opuščanja šolanja (UL C 191, 1.7.2011, str. 1).
   
      (11)  V skladu s Priporočilom Sveta z dne 20. decembra 2012 o potrjevanju neformalnega in priložnostnega učenja (UL C 398, 22.12.2012, str. 1).
   
      (12)  Priporočilo Evropskega parlamenta in Sveta z dne 18. decembra 2006 o ključnih kompetencah za vseživljenjsko učenje (UL L 394, 30.12.2006, str. 10).
   
      (13)  Pridržek DE na drugo polovico tega stavka v angleški različici (v slovenščini zaradi drugačnega besednega reda na cel stavek, začenši z „bi morali …“).
   
      (14)  Odprta metoda koordinacije.
   
      (15)  Glej dokument 14871/12 ADD 2, str. 3.
   
      (16)  Vsem državam članicam bi bilo treba zagotoviti pravico do sodelovanja pri delu te organizacije.